Nacrt prijedloga

Na temelju članka 11. stavka 2. Zakona o poticanju razvoja malog gospodarstva („Narodne novine“ broj 29/02, 63/07, 53/12, 56/13 i 121/16) i članka 48. Statuta Općine Vinodolske općine („Službene novine Primorsko-goranske županije“ broj 40/09, 15/13, 30/13 - pročišćeni tekst, 7/18, 2/19, 13/20, 41/20 - pročišćeni tekst i 8/21), Općinsko vijeće Općine Vinodolske općine na __. sjednici održanoj dana __. ________ 2026. godine, donosi 


OPĆI PROGRAM
mjera poticanja razvoja poduzetništva na području Općine Vinodolske općine 


I. OPĆE ODREDBE 

Članak 1.
Ovim Općim programom mjera poticanja razvoja poduzetništva na području Općine Vinodolske općine (u daljnjem tekstu: Program) uređuju se svrha i ciljevi Programa, korisnici i nositelji za provođenje mjera iz Programa, način planiranja sredstava za realizaciju mjera te provedba mjera koje predstavljaju potporu male vrijednosti.


Članak 2.
Svrha ovog Programa je stvaranje povoljnog poduzetničkog okruženja za djelovanje poduzetnika, razvijanje poduzetničke klime i osiguravanje preduvjeta za razvoj poduzetničkih sposobnosti na području Općine Vinodolske općine.


Članak 3.
Ciljevi ovog Programa su jačanje konkurentnog nastupa poduzetnika na tržištu, ostvarivanje  praktičnog obrazovanja i boljeg informiranja u poduzetništvu, poboljšanje uvjeta raspoloživosti financijskih resursa, korištenja poduzetničke prostorne i komunikacijske infrastrukture za  realizaciju poduzetničkih poduhvata te podizanje razine poduzetničke kulture.

II. KORISNICI MJERA IZ PROGRAMA

Članak 4.
Korisnici mjera iz Programa mogu biti subjekti malog gospodarstva utvrđeni zakonom kojim se uređuje poticanje razvoja malog gospodarstva (trgovačka društva, obrti, OPG-ovi, SOPG-ovi, zadruge, slobodna zanimanja), a koji su u cijelosti u privatnom vlasništvu, čije je sjedište društva, zadruge ili nositelja slobodnog zanimanja odnosno prebivalište vlasnika obrta, nositelja OPG-a ili SOPG-a na području Općine Vinodolske općine te koji ulažu na području Općine Vinodolske općine i posluju 12 mjeseci godišnje.

III. NOSITELJI PROGRAMA


Članak 5.
Nositelj ovog Programa je Općina Vinodolska općina po Povjerenstvu za odabir poduzetničkih projekata Općine Vinodolske općine (u daljnjem tekstu: Povjerenstvo).

Povjerenstvo se sastoji od predsjednika i dva člana, a članove Povjerenstva imenuje općinski načelnik na mandat od 1 godine iz redova službenika Jedinstvenog upravnog odjela Općine Vinodolske općine.
IV. MJERE ZA POTICANJE PODUZETNIŠTVA

Članak 6.
Mjere iz područja Programa utvrđuju se kako slijedi:

	
Mjera 1.

	Potpore za očuvanje i razvoj tradicijskih, deficitarnih i proizvodnih djelatnosti

	Svrha
	Očuvanje i daljnji razvoj manje dohodovnih tradicijskih, deficitarnih i proizvodnih djelatnosti

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva, a koji obavljaju tradicijske, deficitarne i proizvodne djelatnosti

	Nositelj
	Općina Vinodolska općina

	Aktivnosti
	· dodjela poticajnih financijskih sredstava u obliku potpora poduzetnicima koji obavljaju tradicijske, deficitarne i proizvodne djelatnosti (krojači, postolari, stolari, bravari, limari, tokari, keramičari, cvjećari, staklari, vodoinstalateri, automehaničari, elektroinstalateri, soboslikari, parketari, urari, dimnjačari, urari, klesari)
· praćenje tradicijskih, deficitarnih i proizvodnih djelatnosti radi utvrđivanja stanja u pojedinoj djelatnosti

	Namjena sredstava
	Najam poslovnog prostora, nabava strojeva, alata i opreme te edukacija vlasnika i/ili zaposlenika (majstorski ispit, usavršavanje i dr.)

	Provedba
	90% prihvatljivih troškova, a najviše 2.500,00 EUR po zahtjevu



	
Mjera 2.

	
Potpore za razvoj poduzetništva mladih i poduzetnika početnika


	Svrha
	Uključivanje mladih u poduzetničke aktivnosti, stvaranje preduvjeta za veći broj održivih poslovnih pothvata te olakšavanje usklađivanja poslovnog i obiteljskog života mladih poduzetnika i početnika kroz potporu operativnim troškovima poslovanja i zbrinjavanja djece

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva u većinskom vlasništvu mladih do 30 godina, odnosno u vlasništvu početnika koji prvi put osniva poslovni subjekt ili posluje do dvije godine

	Nositelj
	 Općina Vinodolska općina

	Aktivnosti
	· financijske potpore za mlade poduzetnike i početnike

	Namjena sredstava
	Izrada web stranice, izrada promidžbenih materijala, čuvanje djece, osnivanje poslovnog subjekta - javnobilježnički troškovi (troškovi koji nastaju prilikom registracije poslovnog subjekta), najam poslovnog prostora, nabava strojeva, alata i opreme te uređenje poslovnog prostora

	Provedba
	80% prihvatljivih troškova, a najviše 2.500,00 EUR po zahtjevu



	Mjera 3.
	
Potpore za jačanje i razvoj ženskog poduzetništva


	Svrha
	Poticanje poduzetničkih aktivnosti žena, promicanje ženskog poduzetništva te aktivno uklanjanje barijera za ulazak žena u poduzetništvo kroz sufinanciranje troškova čuvanja djece i usklađivanje obiteljskih obveza s razvojem poslovanja

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva u većinskom vlasništvu žena poduzetnica

	Nositelj
	Općina Vinodolska općina

	Aktivnosti
	· financijske potpore za žene poduzetnice

	Namjena sredstava
	Izrada web stranice, izrada promidžbenih materijala, čuvanje djece, doškolovanje/prekvalifikacija, najam poslovnog prostora, nabava strojeva, alata i opreme te uređenje poslovnog prostora

	Provedba
	80% prihvatljivih troškova, a najviše 2.500,00 EUR po zahtjevu



	Mjera 4.
	
Potpore za socijalno poduzetništvo


	Svrha
	Uključivanje u poduzetništvo i tržište rada teže zapošljivih osoba radi sprječavanja socijalne isključenosti, podizanje kvalitete života njihovih obitelji kroz potporu za čuvanje djece te osiguravanje preduvjeta za njihovo održivo zapošljavanje

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva u vlasništvu osoba s invaliditetom, osoba s umanjenom radnom sposobnošću, žrtava nasilja u obitelji, roditelja ili skrbnika djece s teškoćama u razvoju te subjekti koji zapošljavaju ili planiraju zaposliti osobe s invaliditetom, osobe s umanjenom radnom sposobnošću, žrtve nasilja u obitelji, roditelje ili skrbnike djece s teškoćama u razvoju

	Nositelj
	Općina Vinodolska općina

	Aktivnosti
	· financijske potpore poduzetnicima koji su osobe s invaliditetom, osobe s umanjenom radnom sposobnošću, žrtve nasilja u obitelji, roditelji ili skrbnici djece s teškoćama u razvoju te koji zapošljavaju ili planiraju zaposliti osobe s invaliditetom, osobe s umanjenom radnom sposobnošću, žrtve nasilja u obitelji, roditelje ili skrbnike djece s teškoćama u razvoju

	Namjena sredstava
	Izrada web stranice, izrada promidžbenih materijala, najam poslovnog prostora, čuvanje djece, bruto plaća novozaposlene osobe, nabava strojeva, alata i opreme te uređenje poslovnog prostora

	Provedba
	100% prihvatljivih troškova, a najviše 2.500,00 EUR po zahtjevu 






























	
Mjera 5.

	Potpore za sudjelovanje poduzetnika na sajmovima i izložbama

	Svrha
	Promoviranje proizvoda i uslužnih djelatnosti poduzetnika s područja Općine Vinodolske općine, jačanje njihove konkurentnosti na tržištu i povećanje obujma prodaje kroz organizirani nastup na sajmovima i izložbama, uz poseban naglasak na razvoj lokalne poljoprivredne proizvodnje, autohtonih proizvoda te očuvanje tradicije i baštine

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva

	Nositelji
	Općina Vinodolska općina

	Aktivnosti
	· sudjelovanje na sajmovima i izložbama radi promoviranja poduzetnika
· promoviranje i prodaja proizvoda s ciljem jačanja konkurentnosti na tržištu

	Namjena sredstava
	Zakup izložbenog prostora, uređenje i opremanje štanda, izrada promidžbenih materijala, uvrštavanje u sajamski katalog te prijevoz

	Provedba
	70% prihvatljivih troškova, a najviše 1.500,00 EUR po zahtjevu 



	
Mjera 6.

	Potpore za ulaganja u razvoj i unaprjeđenje poslovanja

	Svrha
	Poticanje rasta i modernizacije proizvodnih i uslužnih djelatnosti, povećanje konkurentnosti na tržištu ulaganjem u tehnološki naprednije strojeve, alate i opremu te uređenjem poslovnog prostora, kao i jačanje apsorpcijskih kapaciteta lokalnih poduzetnika za povlačenje bespovratnih sredstava kroz sufinanciranje pripreme i izrade projektnih prijedloga za EU fondove

	Korisnici
	Subjekti malog gospodarstva utvrđeni zakonom kojim se uređuje poticanje razvoja malog gospodarstva 

	Nositelji
	Općina Vinodolska općina

	Aktivnosti
	· nabava strojeva, alata i opreme te uređenje poslovnog prostora
· izrada projektnih prijedloga za sufinanciranje iz EU fondova

	Namjena sredstava
	Nabava strojeva, alata i opreme, uređenje poslovnog prostora te izrada projektnih prijedloga za sufinanciranje iz EU fondova

	Provedba
	70% prihvatljivih troškova, a najviše 3.000,00 EUR po zahtjevu 



V. SREDSTVA ZA PROVOĐENJE PROGRAMA

Članak 7.
Sredstva za provedbu mjera iz ovog Programa osiguravaju se u Proračunu Općine Vinodolske općine, a njihova se visina utvrđuje odlukom predstavničkog tijela za svaku proračunsku godinu.

VI. PROVEDBA MJERA IZ PROGRAMA KOJE PREDSTAVLJAJU POTPORU MALE VRIJEDNOSTI



Članak 8.
Za provedbu mjera iz ovog Programa, koje sukladno zakonu predstavljaju potpore male vrijednosti, općinski načelnik Općine Vinodolske općine raspisuje Javni poziv koji se objavljuje na službenoj internetskoj stranici Općine Vinodolske općine.

Javnim pozivom utvrđuju se uvjeti prihvatljivosti prijavitelja i troškova, iznosi i intenzitet sufinanciranja po mjerama te svi ostali uvjeti, rokovi i odredbe relevantne za provedbu Javnog poziva.

Javni poziv otvoren je za podnošenje prijava do datuma utvrđenog u Javnom pozivu, a rok za prijavu ne može biti kraći od osam dana od dana objave na službenoj internetskoj stranici Općine Vinodolske općine.

Na temelju prijedloga Povjerenstva, općinski načelnik Općine Vinodolske općine donosi Odluku o dodjeli potpora iz mjera ovog Programa u roku od trideset dana od zadnjeg dana roka za podnošenje prijava na Javni poziv.

Po donošenju Odluke o dodjeli potpora, s odabranim korisnicima potpisuje se Ugovor o dodjeli potpore.
Članak 9.
Po završetku korištenja potpore, korisnik je dužan dostaviti izvješće o utrošku potpore u roku utvrđenom Javnim pozivom.
Članak 10.
U svrhu provođenja kontrole namjenskog korištenja sredstava Povjerenstvo je ovlašteno izvršiti provjeru korištenja odobrenih sredstava obilaskom korisnika i njegovih poslovnih objekata te uvidom u dokumentaciju na temelju koje je ostvarena potpora.

Korisnici kod kojih se prilikom kontrole utvrdi nenamjensko trošenje sredstava, dužni su vratiti ukupan iznos dodijeljene potpore u roku od trideset dana od dana zaprimanja pisanog zahtjeva za povrat sredstava te se uvrštavaju na popis korisnika koji nisu namjenski koristili potpore.

VII. PRIJELAZNE I ZAVRŠNE ODREDBE


Članak 11.
Danom stupanja na snagu ovog Općeg programa prestaje važiti Opći program mjera poticanja razvoja poduzetništva na području Općine Vinodolske općine („Službene novine Primorsko-goranske županije“ broj 47/22).
Članak 12.
Ovaj Opći program stupa na snagu osmog dana od dana objave u „Službenim novinama Primorsko-goranske županije“.

KLASA: 
URBROJ:                                                                                                                                                                                                                                                                                                                                                                                                                                                               

Bribir, __. _______ 2026.





           Općinsko vijeće Općine Vinodolske općine
           Predsjednik Općinskog vijeća
           Božidar Zubčić, v.r.
